རྩ་རྒྱུད་ཀྱི་སྐབས་སུ་འབིགས་བྱེད་དང་།གངས་ཅན།སྤོས་ངད་ལྡན།མ་ལ་ཡ་སོགས་རི་བོ་གཅིག་ལ་ངོས་བཞི་ལྟ་བུར་དཔེའི་སྒོ་ནས་འགོད་དགོས་དོན་གཙོ་བོ་ནི།སྨན་གྱི་རོ་ནུས་ཡོན་ཏན་སོགས་སྐྱེ་སའི་གནས་ཀྱི་ཁྱད་པར་སྟོན་པ་ཙམ་ལས་གོང་དུ་བཤད་པ་ལྟར་ཉིང་ཁྲིའི་ཁོར་ཡུག་ལ་སྨན་སྣ་ཚང་བ་དང་།ཉིན་སྲིབས་ཀྱི་ཁྱད་པར་ཆེ་བ་སོགས་ས་ཆ་བྱིངས་ལ་དེ་ལྟ་བུའི་ཡོན་ཏན་ཡོད་པ་ཆེ་བརྗོད་ཀྱིས་བཏགས་པའོ།དེ་ལ་གཡུ་ཐོག་རྣམ་ཐར་ལས།སྨན་གྲོང་ལྟ་ན་སྡུག་ཏུ་ཕྱིན།།སྨན་བླ་མི་མཆོག་གཞོན་ནུ་དང་།།ཕ་དང་མེས་པོས་ལུང་བསྟན་ཐོབ།།སྨན་གྱི་རི་བོ་བཞི་རུ་ཕྱིན།།ཕན་ཡོན་སྨན་གྱི་སྐྱེ་གནས་མཐོང་།།ཞེས་སྨན་གྱི་ནུས་སྟོབས་ཡོན་ཏན་སོ་སོ་ཡིན་པའི་རི་བོ་བཞི་རུ་གསུངས་པའོ།རྩ་རྒྱུད་ལྟར་ན་རི་བོའི་རྩེ་མོ་ལ་སྨན་གྱི་གྲོང་ཁྱེར་ལྟ་ན་སྡུག་ཅེས་བྱ་བ་རིན་པོ་ཆེ་སྣ་ལྔ་ལས་གྲུབ་པའི་གཞལ་ཡས་ཁང་ཡོད་པ།གྲོང་ཁྱེར་གྱི་ལྷོ་ཕྱོགས་ན་རི་བོ་འབིགས་བྱེད་ཅེས་བྱ་བ་ཉི་མའི་སྟོབས་དང་ལྡན་པའི་རི་བོ།གྲོང་ཁྱེར་དེའི་བྱང་ཕྱོགས་ན་རི་བོ་གངས་ཅན་ཞེས་བྱ་བ་ཟླ་བའི་སྟོབས་དང་ལྡན་པའི་རི་བོ།གྲོང་ཁྱེར་དེའི་ཤར་ཕྱོགས་ན་རི་བོ་སྤོས་ངད་ལྡན་ཞེས་བྱ་བའི་རི་བོ།གྲོང་ཁྱེར་དེའི་ནུབ་ཕྱོགས་ན་རི་བོ་མ་ལ་ཡ་ཞེས་བྱ་བའི་རི་བོ་སོགས་ཡོད་པར་བསྟན་པའང་ས་ཁམས་དེའི་ཡུལ་ཕྱོགས་སོ་སོ་ལ་དེ་ལྟ་བུའི་ཡོན་ཏན་དང་ཆེ་བ།བསིལ་དྲོད་ཀྱི་སྟོབས་ཁྱད་པར་བ།ཡང་སྨན་གྱི་སྐྱེ་ཁུངས་སོ་སོ་བ།སྨན་གྱི་རིགས་སུ་གྱུར་བ་མ་ཚང་བ་མེད་པའི་གནས་བསྟོད་དང་ཆེ་བ་བརྗོད་ཕྱིར་མིན་ནམ་སྙམ།